Source: http://tampere.cloudnc.fi/fi-FI/Toimielimet/Kaupunginhallituksen_konsernijaosto/Kokous_10102017/Tampereen_Infra_Liikelaitoksen_korjaamot(37318)
Timestamp: 2018-08-18 10:16:47+00:00
Document Index: 935861

Matched Legal Cases: ['§ 34', '§ 62', '§ 33', 'kko ', 'kko ', '§ 139', '§ 32', '§ 35', '§ 36', '§ 37']

Tampereen Infra Liikelaitoksen korjaamotoimintojen kehittämisselvityksen loppuraportti | Tampere esityslistat ja pöytäkirjat
Kokous 10.10.2017
Tampereen Infra Liikelaitoksen korjaamotoimintojen kehittämisselvityksen loppuraportti
Kaupunginhallituksen konsernijaosto, kokous 10.10.2017
§ 34 Tampereen Infra Liikelaitoksen korjaamotoimintojen kehittämisselvityksen loppuraportti
TRE:7124/00.01.03/2017
Controller Ville Taivassalo, puh. 040 801 6656, etunimi.sukunimi@tampere.fi
Tampereen kaupunginvaltuusto päätti 14.11.2016 § 62 vuoden 2017 talousarvion hyväksymisen yhteydessä, että Tampereen Infra Liikelaitoksen toiminta on organisoitu kaupungin uuden toimintamallin mukaiseksi. Kaupunginvaltuusto päätti myös, että Infran korjaamotoiminnan kehittämistarpeet selvitetään vuoden 2017 aikana. Kaupunginhallituksen liiketoimintajaosto käsitteli Tampereen Infra Liikelaitoksen organisointiselvityksen tavoitteet ja suuntaviivat 14.3.2017 § 33. Liiketoimintajaosto linjasi selvityksen toteutusperiaatteiden osalta mm. että korjaamotoiminnan kehittämistarpeiden selvitys priorisoidaan aikataulullisesti. Lisäksi liiketoimintajaosto linjasi, ettei oman palvelutuotannon ulkoistamisvaihtoehtoja selvitetä.
Omistajaohjausyksikkö arvioi liiketoimintajaoston linjausten jälkeen yhdessä Infra liikelaitoksen johdon kanssa, että korjaamotoimintojen nykytila-analyysin ja kehittämissuositusten objektiivisuuden varmistamiseksi kaupungin on syytä hyödyntää selvitystyössä myös ulkopuolista asiantuntemusta. Työhön kiinnitettiin yhdyskunta-alalle erikoistunut suunnittelutoimisto Navico Oy ja selvitystyötä varten koottiin työryhmä, jossa oli edustus omistajaohjausyksiköstä, Infra liikelaitoksen johdosta ja johon Infra liikelaitoksen henkilöstö nimesi henkilöstön edustajan. Työryhmä kokoontui neljä kertaa.
Korjaamotoimintojen kehittämisselvityksen raporttiluonnosta on käsitelty mm. Infra Liikelaitoksen yhteistoimintaryhmässä 12.9.2017 ja korjaamon henkilöstölle järjestettiin asiaan liittyvä tiedotustilaisuus 12.9.2017. Henkilöstön edustajille varattiin myös mahdollisuus esittää raporttiluonnosta koskevia kysymyksiä sähköpostitse. Infra liikelaitoksen johtokunnalle asia esiteltiin 27.9.2017. Kehittämisselvityksen loppuraportti (liitteenä) valmistui lokakuun alussa.
Raportissa on käsitelty laajasti Infran korjaamotoimintojen kehittymistä vuosien 2011 - 2017 aikana, tehty korjaamopalvelujen nykytila-analyysi, arvioitu toimintaympäristön muutoksia, vertailtu muutamaa muuta kunnallista korjaamoa sekä haastateltu mm. korjaamon henkilöstöä ja asiakkaita. Korjaustoimintojen järjestelyjen mahdollisia tulevaisuuden vaihtoehtoja on arvioitu kolmen eri vaihtoehdon kautta. Konsultti on tehnyt lopuksi johtopäätökset antanut suosituksia jatkoa varten. Yhteenvetona voidaan todeta, että kaupungin omassa korjaamotoiminnassa on huomattavasti kehitettävää, mutta oikeanlaisilla toimintaa ohjaavilla ratkaisuilla ja toimenpiteillä omaa korjaamotoimintaa on mahdollista ohjata enemmän kaupungin kokonaisetua palvelevaan suuntaan.
Kaupungin korjaamo- ja varikkotoimintoihin liittyy oleellisena osana toimitilakysymykset. Infran ja Tampereen Kaupunkiliikenne Liikelaitoksen (TKL) käytössä oleva varikko osoitteessa Jokipohjantie 24 on elinkaarensa päässä, eivätkä tilat vastaa käyttäjien tarpeisiin. Korjaamotoimintojen näkökulmasta nykyiset tilat eivät ole toiminnallisesti eivätkä taloudellisesti tarkoituksenmukaiset. Osa Infran henkilöstöstä joutuu lisäksi siirtymään kiinteistössä havaittujen sisäilmaongelmien johdosta syksyn 2017 aikana pois Jokipohjantieltä. Kiinteistön/tontin tyhjentäminen kaupungin toiminnoista on tuotu esiin kiinteistöt, tilat ja asuntopolitiikka -palveluryhmän kanssa käydyissä keskusteluissa. Edellisen aikataulullisesti toivottu tapahtuvan mahdollisimman pian nykyisten käyttäjien tarpeet huomioiden.
Raportissa esitettyjen havaintojen pohjalta omistajaohjausyksikkö on jatkanut Infran ja TKL:n johdon kanssa neuvottelua sen osalta mikä olisi kaupungin kannalta tarkoituksenmukainen tapa kehittää kaupungin omaa tuotantoa nykyistä paremmin toimivammaksi ja taloudellisesti tehokkaammaksi kokonaisuudeksi. Ratkaisuna on hahmoteltu mm. seuraavien toimenpiteiden toteuttamista:
- Linja-autojen korjaus- ja huoltotoiminta niiltä osin kuin ne ovat tällä hetkellä Infrassa siirretään viimeistään 5/2018 TKL:n vastuulle. Henkilöstön osalta järjestely tarkoittaa arviolta viidestä kymmenelle henkilölle mahdollisuutta siirtyä Infrasta TKL:lle myöhemmin täsmentyvien tarpeiden mukaan.
- Infran jäljelle jääville korjaamotoiminnoille hankitaan korvaavat tilat joko kaupungin olemassa olevasta kiinteistömassasta tai kaupungin ulkopuolelta siten, että liiketaloudelliset reunaehdot toteutuvat. Tilatarve on murto-osa nykyisestä tarpeesta. Vaihtoehtona on myös jatkaa toimintaa toistaiseksi Jokipohjantien varikolla, mutta luopua kaikista ylimääräisistä tiloista.
- Infran korjaamo keskittyy jatkossa kaupungin (Infran) oman kaluston korjaamiseen/huoltoon. Tavoitteena kehittää toimintaa vuoteen 2020 mennessä siten, että korjaamo kattaa omat kulunsa.
- Jokipohjantie 24:n varikko on elinkaarensa päässä. Kiinteistön/tontin tyhjentäminen kaupungin toiminnoista on kiinteistöt, tilat ja asuntopolitiikka -palveluryhmän tavoitteena (mahdollisimman pian nykyisten käyttäjien tarpeet huomioiden).
- TKL:n varikkotoiminnoille ryhdytään etsimään aktiivisesti korvaavia tiloja, jonne toiminnot voidaan siirtää vuoteen 2020 mennessä. Tilaratkaisu, joka pohjautuu liiketaloudellisiin lähtökohtiin ja kaupungin joukkoliikenteen kehittämiseen, voi aluksi olla myös väliaikainen. Taustalla ovat nykyiset linjaukset koskien oman tuotannon toiminnan volyymia (kaupunginhallituksen liiketoimintajaosto 10.11.2015 § 139): Tampereen Kaupunkiliikenne Liikelaitoksen minimikokona pidetään vuoden 2019 jälkeen noin 100 autoa raitiotien vaikutukset mukaan luettuna.
Tampereen Infra Liikelaitoksen korjaamotoimintojen kehittämisselvitys merkitään tiedoksi.
Kaupunginhallituksen konsernijaosto käy keskustelun kaupungin oman korjaamotoiminnan kehittämisen ja organisoinnin periaatteista asian jatkovalmistelun tueksi. Toimintaan liittyvistä muutoksista päätetään erikseen kaupunginhallituksessa ja liikelaitosten johtokunnissa kaupungin hallintosäännön mukaisesti.
Kaupunginhallituksen konsernijaosto myönsi läsnäolo- ja puheoikeuden controller Ville Taivassalolle, toimitusjohtaja Sakari Suomiselle ja toimitusjohtaja Timo Perälälle tämän pykälän ajaksi.
Keskustelun kuluessa kaupunginhallituksen konsernijaosto päätti jättää asian yksimielisesti pöydälle.
Arto Vuojolainen, Ville Taivassalo, Sakari Suominen, Timo Aaltonen, Timo Savolainen, Risto Simola, Pekka Pirhonen
Infran korjaamotoimintojen kehittämisselvityksen loppuraportti.pdf (pdf, 1745 kt)
Kuuntele Infran korjaamotoimintojen kehittämisselvityksen loppuraportti.pdf
§ 32 Tampereen Voimia Liikelaitoksen yhtiöittämisselvityksen tilannekatsaus ja jatkolinjaukset
§ 35 Jäsenen nimeäminen Kallioniemi-Säätiön hallitukseen toimikaudeksi 2018 - 2019
§ 36 Edustajan nimeäminen Ylioppilaiden terveydenhoitosäätiön Tampereen terveyspalveluyksikön johtokuntaan toimikaudeksi 2018-2019
§ 37 Tiedoksi merkittävät asiat